Mikel Sarriegi Etxezarreta

Mikel Sarriegi Etxezarreta (Beasain, Gipuzkoa, 1965eko apirilaren 25a) dantzaria eta mendi ingeniaria da. Zazpi aldiz irabazi zuen Euskadiko Aurresku Txapelketa; lehenengoa, 19 urterekin. Mendi Ingeniaritzako ikasketak egin zituen Madrilen; hain zuzen ere Mendi Ingeniaritza du lanbide, Basoinsa enpresan, eta Aiako Harriaren natura parkean Europar Batasuneko LIFE programa aurrera eramateko lanetan jardun du, besteak beste.

Raimundo Gamayo, Martin Iraola eta Jesus Mari Garate dantza maisuekin ikasi zuen. Aurtzaka dantza taldeko kide da, taldea sortu zenetik, eta harekin Euskal Herriko eta nazioarteko hainbat jaialdi eta ekitalditan aritu da. Zuzendari eta koreografo lanetan, besteak beste Dantza berriak, doinu berriei jarriak (1996) eta Goierriko (2004) dantza ikuskizunen egile da. Goierriko ohiko dantzak berreskuratzeko lanetan aritu da, Ikerfolk elkartearekin. Dantza ikastaroak ematen ditu, eta dantzari buruzko hitzaldiak ere bai.

Euskal idazlea ere bada: Purtzil halakoa, zenbat? haur literaturako liburua idatzi zuen, eta Dantza Beasainen: Aurtzakak 25 urte liburuaren koordinatzailea eta idazleetako bat dugu.

Lanak

Haur eta gazte literatura 
 Purtzil halakoa, zenbat? (1986, Gipuzkoako Foru Aldundia)

Dantza 
 Dantza Beasainen: Aurtzakak 25 urte (2004, Beasaingo Udala)

Basogintza 
 Basogintza Goierrin XVIII.-XX. mendeetan, harizti-pagadi eta sail zuhaizgabetuetatik gaurko pinudietara (1990). Gerriko saria eman zioten lan horri.

Erreferentziak

Kanpo estekak 
  Mikel Sarriegi, Literaturaren Zubitegian.
  Dantza Beasainen: Aurtzakak 25 urte liburuaren eta egileen aipamena, Dantzan webgunean.

Beasaingo idazleak
Euskal idazleak
Aurreskulariak
Gipuzkoako dantzariak
Euskal Herriko koreografoak
Euskal Herriko ingeniariak